ORDE do 10 de abril de 2006 pola que se establecen as bases reguladoras que rexerán a concesión de subvencións públicas destinadas a persoas maiores e persoas con discapacidade e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 25/04/2006

O Estatuto de autonomía de Galicia, no seu artigo 27.23º. asígnalle á comunidade autónoma competencia exclusiva en materia de asistencia social. Así mesmo, no seu artigo 33.2º establécese que lle corresponde o desenvolvemento lexislativo e a execución da lexislación básica do Estado en materia de Seguridade Social.
A Lei 4/1993, do 14 de abril, de servizos sociais de Galicia, nos artigos 50 e 52, recolle a posibilidade de conceder de maneira singular prestacións económicas non periódicas.
A Vicepresidencia da Igualdade e do Benestar, segundo a estrutura orgánica fixada polo Decreto 517/2005, do 6 de outubro, é o órgano responsable da dirección e control do desenvolvemento das funcións e competencias que, en materia de servizos sociais, lle corresponden á Xunta de Galicia.
Neste marco xeral hai que incardinar esta orde, que ten por obxecto establecer as bases reguladoras da concesión de axuda económica non periódica a persoas maiores e persoas discapacitadas, acompañada da convocatoria desta axuda para o ano 2006, de conformidade co disposto na Lei 38/2003, do 17 de novembro, xeral de subvencións, no Decreto
lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, tendo en conta as posteriores modificacións, o Decreto 287/2000, do 21 de novembro, polo que se desenvolve o réxime de axudas e subvencións públicas que concede a Administración autonómica, e na Lei 7/2005, do 29 de decembro, de orzamentos xerais da Comunidade galega para o ano 2006 e na normativa de desenvolvemento, na cal se establecen os requisitos e as normas necesarias e básicas para a xestión e actividade económico-financeira, normativa á cal, en consecuencia, se adaptará esta orde, tendo en conta, en todo caso, os principios de publicidade, obxectividade e concorrencia.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto e finalidade desta axuda.
1. Esta orde ten por obxecto establecer as bases reguladoras de convocatoria pública para a concesión de axuda individual, de carácter non periódico, para persoas maiores e persoas con discapacidade, en réxime de concorrencia competitiva, empadroados na Comunidade Autónoma de Galicia.
2. A finalidade desta axuda é a de colaborar en determinados gastos que ocasione, con efectos do 1 de xaneiro de 2006, a cobertura de necesidades derivadas do envellecemento e da discapacidade.
3.- A axuda recollida nesta orde será incompatible con outras de análoga natureza que poidan ser dispensadas por outros organismos públicos ou privados para tal fin.
Artigo 2º.-Requisitos xerais.
Para ser beneficiario da axuda regulada nesta orde deberá acreditarse o cumprimento das obrigas impostas con carácter xeral aos beneficiarios de axudas públicas no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, e no Decreto 287/2000, do 21 de novembro, que establece os requisitos xerais das axudas e subvencións concedidas pola Administración.
Unicamente poderán ser obxecto de financiamento para esta convocatoria as actuacións que se realicen no ano 2006.
Artigo 3º.-Beneficiarios.
1. Poderán ser beneficiarios da axuda regulada nesta orde:
a) Persoas maiores de 65 anos que acrediten a necesidade dunha axuda que non estea incluída no ámbito doutras liñas de protección social ou sanitaria.
b) Persoas con discapacidade que:
-Teñan recoñecido un grao de minusvalidez igual ou superior ao 33% polo Equipo de Orientación e
Valoración de Minusvalideces, conforme o establecido no Real decreto 1971/1999, do 23 de decembro, na data da publicación desta orde.
-Soliciten unha axuda ou servizo derivado da súa discapacidade recoñecida.
-Non superen os 65 anos.
-Acrediten a necesidade dunha axuda que non estea incluída no eido doutras liñas de protección social, sanitaria ou educativa.
2. No momento de ditarse a resolución da axuda debe persistir a súa necesidade.
Artigo 4º.-Actuacións subvencionables.
1. Persoas maiores.
As persoas maiores poderán solicitar a axuda económica, cos límites máximos que se sinalan para:
1.1. Atención especializada:
a) Adquisición de próteses dentais: ata 500 euros.
b) Adquisición de axuda técnica: ata 700 euros.
c) Atención integral en centros para persoas maiores:
-Atención en centros de día para maiores en situación de gran dependencia: ata 240 euros.
-Atención en vivendas comunitarias ou apartamentos tutelados para maiores con alto grao de autovalimento: ata 400 euros.
d) Adquisición de próteses auditivas: ata 650 euros.
1.2. Adaptación funcional do fogar: ata 2.000 euros.
1.3. Eliminación de barreiras arquitectónicas no interior do fogar: ata 2.000 euros.
2. Persoas con discapacidade.
As persoas con discapacidade poderán solicitar axuda económica, cos límites máximos que se sinalan para:
2.1. Rehabilitación.
a) Fisioterapia, psicomotricidade e terapia da linguaxe:
-Por cada tipo de tratamento: ata 100 euros mensuais.
b) Psicoterapia: ata 100 euros mensuais.
2.2. Asistencia especializada.
a) Próteses e órteses non previstas polo sistema sanitario e que sexan derivadas da súa discapacidade recoñecida: ata 2.400 euros.
b) Adaptación funcional do fogar: ata 2.500 euros.
c) Institucionalizada fóra da comunidade autónoma en réxime de internado: ata 500 euros mensuais.
2.3. Mobilidade e comunicación.
a) Adaptación de vehículos de motor: ata 2.600 euros.
Dentro desta liña, poderanse subvencionar tanto as adaptacións dirixidas a facilitar o acceso e permanencia no vehículo da persoa con mobilidade reducida e, se é o caso, da súa cadeira de rodas, sexa ou non o condutor do vehículo, como aqueloutras dirixidas especificamente á adaptación dos elementos da condución ás persoas con mobilidade reducida.
b) Eliminación de barreiras arquitectónicas no interior da vivenda: ata 3.000 euros.
c) Adquisición de axuda técnica: ata 2.500 euros.
3. Para os efectos desta orde, enténdese por:
-Axuda técnica: aquel dispositivo ou equipamento de diferente grao de complexidade, que permita suplir ou diminuír as limitacións ou as carencias funcionais das persoas maiores e persoas discapacitadas, favorecendo a súa autonomía persoal.
-Adaptación funcional do fogar: consiste na adquisición, instalación e/ou adaptación de dispositivos necesarios que, pola discapacidade do solicitante, sirvan para mellorar, de modo claro, as posibilidades de desenvolverse de forma autónoma no fogar, incluídas aquelas que sirvan para eliminar barreiras de comunicación.
-Enténdese que existen barreiras arquitectónicas no interior da vivenda cando se dean obstáculos obxectivos á mobilidade nos elementos constitutivos do fogar, sempre en relación coa súa discapacidade e que a súa existencia sexa constatable.
Artigo 5º.-Requisitos específicos.
-Para a adaptación do vehículo de motor, o interesado deberá estar afectado dunha discapacidade grave que lle imposibilite a utilización doutros medios de transporte público colectivo.
-Para as solicitudes de audífonos requírese ser maior de 16 anos.
Artigo 6º.-Crédito orzamentario.
A concesión das axudas reguladas nesta orde terá como límite global o crédito consignado para estes fins nos orzamentos desta comunidade autónoma para o ano 2006.
O financiamento efectuarase con cargo á aplicación orzamentaria 05.31.212D.481.1, cun importe de 1.791.585 euros, deste orzamento adicaranse 741.585 euros para persoas maiores e 1.050.000 euros para persoas con discapacidade.
Artigo 7º.-Presentación de solicitudes.
1. As solicitudes debidamente asinadas polo beneficiario ou o seu representante legal, formalizaranse co modelo que se xunta como anexo II e presentaranse nas delegacións provinciais da Igualdade e do Benestar do ámbito da súa residencia, ou por calquera das canles previstas no artigo 38 da Lei 30/1992, do 26 de novembro, de réxime xurídico
das administracións públicas e do procedemento administrativo común.
2. O modelo oficial da solicitude estará á disposición dos interesados, nas delegacións provinciais da Igualdade e do Benestar, e nos servizos de atención primaria nos concellos.
3. O prazo para a súa presentación será de 45 días naturais, contados a partir do día seguinte ao da publicación desta orde no Diario Oficial de Galicia.
Artigo 8º.-Documentación.
1. As solicitudes deberán vir acompañadas da seguinte documentación xeral:
a) Fotocopia compulsada do DNI, partida de nacemento ou outro documento análogo do beneficiario e, se é o caso, do representante legal.
b) Certificación do padrón municipal de habitantes, comprensivo de todos os conviventes.
c) Informe social emitido por un traballador social dos servizos sociais de atención primaria. O dito informe non será necesario, agás que a Comisión Provincial de Valoración o considere conveniente, na adaptación de vehículos de motor, na adquisición de prótese dentais e auditivas.
d) Orzamento detallado do gasto que se vai realizar.
e) Declaración do imposto sobre a renda da unidade familiar de convivencia, correspondente ao último exercicio, así como as pensións ou prestacións percibidas nese exercicio, que estiveran exentas de tributación polo IRPF (a título ilustrativo indícanse as seguintes: incapacidade permanente absoluta, grande invalidez, prestacións por fillo a cargo, PNC...). No caso de non ter a obriga de presentar a declaración do IRPF, deberán achegar certificación negativa da correspondente delegación da Axencia Estatal de Administración Tributaria, así como os correspondentes xustificantes de ingresos do solicitante e da totalidade dos membros da unidade familiar de convivencia.
f) Declaración do conxunto de todas as solicitudes efectuadas ou concedidas para un mesmo fin das distintas administracións públicas competentes, consonte o disposto no Decreto 287/2000, do 21 de novembro, que desenvolve o réxime de axudas e subvencións públicas da Comunidade Autónoma de Galicia.
2. Documentación especifica:
2.1. Axuda para adaptación de vehículos de motor: informe médico emitido pola Sección de Cualificación e Valoración de Minusvalideces, da imposibilidade de utilización do transporte público colectivo, e no caso de adaptación en elementos da condución coa solicitude, ou, en calquera caso, antes do pagamento, o beneficiario deberá achegar a copia do permiso de condución.
2.2. Axuda de tratamento de rehabilitación e psicoterapia: informe do facultativo da rede pública que prescriba a necesidade do tratamento, así como a imposibilidade de recibilo en calquera outro centro ou entidade pública competente. Informe da Sección de Cualificación e Valoración de Minusvalideces en que se especifique que o tratamento solicitado está relacionado coa discapacidade recoñecida.
Orzamento do profesional que imparta o tratamento indicando os obxectivos que se queren conseguir, o número de sesións e a súa titulación, que deberá ser idónea para impartir o dito tratamento.
2.3. Axuda para adquisición de prótese auditivas a maiores de 65 anos: informe médico emitido por un otorrinolaringólogo que xustifique a necesidade da prótese, no caso de que a dita necesidade non conste no informe da Sección de Cualificación e Valoración de Minusvalideces.
2.4. Axuda para centros de día: informe médico da rede pública que xustifique a dependencia.
2.5. Atención en vivendas comunitarias e apartamentos tutelados: informe médico da rede pública que indique o autovalemento.
Artigo 9º.-Emenda de erros.
Se a solicitude non reunise os requisitos establecidos nesta orde para cada caso concreto, o interesado será requirido, para que no prazo de dez días, contados a partir do día seguinte á recepción do dito requirimento, achegue a documentación necesaria ou emende os defectos observados, con indicación de que, se non o fixese, se considerará desistido da súa petición e procederase ao arquivo do expediente, nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Comisión de Valoración.
1. Os expedientes, unha vez revisados e, se é o caso, completados, remitiranse á Comisión Provincial de Valoración, que terá a función de propoñer a concesión ou denegación da axuda, segundo os criterios de concesión e o baremo (anexo I) recollidos nesta orde e nas demais normas de desenvolvemento.
2. A Comisión Provincial de Valoración terá a seguinte composición:
a) Presidente: o xefe/a de servizo de persoas maiores, persoas con discapacidade e menores.
b) Vogais: o xefe/a de sección de axudas e o traballador que designe o delegado provincial.
c) Secretario: o vogal que para tal función designe o delegado provincial.
Ás reunións da comisión convocarase un traballador social dos servizos de atención primaria e un representante da Intervención Territorial, ambos os dous con voz, pero sen voto.
Se por calquera causa algún dos seus compoñentes non puidese asistir ás reunións, será substituído polo que designe o órgano competente para o outorgamento da axuda, debendo recaer o nomeamento noutro traballador do mesmo servizo que o substituído.
Artigo 11º.-Criterios de concesión.
Para a elaboración da proposta de concesión da axuda, a Comisión Provincial de Valoración terá en conta os baremos establecidos no anexo I e os seguintes criterios:
a) Nivel de renda familiar: serán preferentes na concesión da axuda os peticionarios con ingresos familiares per cápita inferiores ao 70% do indicador público da renda de efectos múltiples (IPREM), que para o ano 2006 está establecido en 6.707,40 euros incluíndo as pagas extraordinarias.
b) Circunstancias familiares e sociais dos solicitantes.
c) Non se concederá axuda aos solicitantes que non xustificaran en tempo e forma a última axuda concedida.
d) Só poderá concederse, con cargo a esta convocatoria, unha axuda por solicitante.
e) No caso de aquela axuda susceptible de ser empregada por unha ou máis persoas maiores ou discapacitadas que convivan no mesmo domicilio, concederase, se é o caso, unha única axuda da mesma natureza.
f) Atendendo ao criterio de individualidade establecido no artigo 1º da convocatoria, non se concederá axuda de eliminación de barreiras no fogar cuxa instalación se corresponda con zonas ou instalacións comunitarias e/ou de uso público.
Artigo 12º.-Resolución.
1. Unha vez emitido o informe da comisión, elevarase aos delegados provinciais da Igualdade e do Benestar, nos cales se delega a competencia para resolver a concesión ou denegación da axuda solicitada ao abeiro desta orde.
2. O prazo máximo para ditar e notificar aos interesados a resolución expresa será de seis meses, contados desde o día seguinte ao da publicación da convocatoria no Diario Oficial de Galicia.
O vencemento do citado prazo sen que se notifique a resolución expresa lexítima o interesado para entender desestimada a súa solicitude por silencio administrativo.
3. A resolución da concesión determinará o importe da axuda concedida dentro dos límites establecidos nesta orde.
4. As resolucións expresas ou presuntas que se diten ao abeiro desta orde poñerán fin á vía administrativa e contra elas poderá interpoñerse, se é o caso, recurso potestativo de reposición no prazo dun mes, contado a partir da notificación da resolución expresa ou de tres meses a partir do día
seguinte do que se produza o acto presunto, ante o mesmo órgano que as ditou, de acordo co previsto no artigo 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro, ou ben directamente recurso contencioso administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativoa (BOE nº 167, do 14 de xullo), no prazo de dous meses contados desde a súa notificación se o acto é expreso ou seis meses a partir do día seguinte ao que se produza o acto presunto, e sen prexuízo de que os interesados poidan exercer calquera outro que estimen oportuno.
Artigo 13º.-Modificación da resolución de concesión.
1. Toda alteración das condicións tidas en conta para a concesión da axuda e, en todo caso, a obtención concorrente das axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución da axuda, por instancia do beneficiario, sempre que se cumpran os requisitos previstos no artigo 12.2º do Decreto 287/2000, do 21 de novembro.
Artigo 14º.-Pagamento e xustificación da axuda.
1. O beneficiario deberá ter realizadas e xustificadas, consonte o establecido no artigo 30 da Lei 38/2003, xeral de subvencións, as actuacións que fosen obxecto de axuda antes do 31 de decembro.
2. Os beneficiarios da axuda veñen obrigados a destinar o importe destas á finalidade para a que se lles foi concedida.
3. As delegacións provinciais da Igualdade e do Benestar aboaranlles aos beneficiarios a contía da axuda concedida, logo da presentación das facturas correspondentes e os xustificantes requiridos, se é o caso, na resolución da concesión.
4. No momento da xustificación da execución total da actuación, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para unha mesma actuación, das distintas administracións públicas competentes ou calquera dos seus organismos, entes ou sociedades.
5. A falta de presentación desta documentación entenderase como renuncia á axuda concedida e, logo da audiencia ao interesado, procederase conforme o disposto no artigo 42.1º da Lei 30/1992, do 26 de novembro.
Artigo 15º.-Reintegro da axuda.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora devengados desde o momento do seu pagamento nos casos establecidos no artigo 78.10º da Lei de réxime financeiro
2. Igualmente procederá o reintegro do exceso percibido nos supostos en que o importe da axuda, illadamente ou en concorrencia con axudas doutras administracións públicas ou doutros entes públicos ou privados, nacionais ou internacionais, supere o custo da actividade que vai desenvolver o beneficiario.
3. A tramitación do correspondente expediente de reintegro levarase de acordo co procedemento establecido no artigo 20 do Decreto 287/2000, do 21 de novembro.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para a súa cobranza co previsto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 16º.-Control.
Os beneficiarios desta axuda quedan obrigados a someterse ás actuacións de comprobación que efectúa a Vicepresidencia da Igualdade e do Benestar, así como calquera outra comprobación e control financeiro que poidan realizar os órganos de control competentes, e achegar canta información lles sexa requirida no exercicio das actuacións anteriores.
Artigo 17º.-Infraccións e sancións.
Será de aplicación aos beneficiarios da axuda recollida nesta orde o réxime de infraccións e sancións previsto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo a redacción dada pola Lei 14/2004, do 29 de decembro, de medidas tributarias e de réxime administrativo.
Disposición adicional
Única.-Apróbase a delegación de competencias nos delegados provinciais da Igualdade e do Benestar, ao abeiro do establecido no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, para resolver a concesión, denegación, modificación ou outras incidencias das subvencións previstas nesta orde, autorizar e dispoñer os gastos, así como o recoñecemento das obrigas e a proposta dos pagamentos, en relación co disposto no artigo 73.a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Autorízase o director xeral de Acción Social para ditar as normas que sexan necesarias para o desenvolvemento e a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de abril de 2006.
Anxo Manuel Quintana González
Vicepresidente da Igualdade e do Benestar
ANEXO I
Baremo para axuda a persoas maiores
e persoas con discapacidade
1) Situación económica:
-Rendas per cápita que non superen o 70% do IPREM: 35 puntos.
-Rendas ata o 80% do IPREM: 25 puntos.
-Rendas ata o 90% do IPREM: 15 puntos.
-Rendas ata o 100% do IPREM: 0 puntos.
-Por cada intervalo porcentual do 10% do IPREM: 5 puntos negativos.
2) Vive só, con rendas ata o 100% do IPREM: 25 puntos.
3) Denegación da axuda solicitada polo mesmo concepto nos 2 anos anteriores por falta de dotación orzamentaria: 5 puntos.
4) Circunstancias familiares e sociais:
Este baremo aplicarase unicamente na axuda na cal se teña que achegar informe social:
a) Vivenda só: 25 puntos.
b) Vivenda en centros residenciais de iniciativa social que acheguen o 100% dos seus ingresos: 10 puntos.
c) Beneficiarios que convivan con familiares, algún dos seus membros, con circunstancias graves (persoas dependentes, problemática de drogadición...): 15 puntos.
d) Acollemento de familiares (netos, sobriños, cuñados, irmáns, emigrantes retornados...): 10 puntos.
e) Solicitante dependente en actividades da vida diaria: 15 puntos.
f) Outras circunstancias especiais non recollidas nos puntos anteriores e obxectivamente valorables (gastos extraordinarios, desafiuzamento, préstamos, alugueres...): 5 puntos.
g) Vivenda con barreiras arquitectónicas que impidan gravemente o desenvolvemento da vida diaria ou en condicións pésimas de habitabilidade: 10 puntos.
5) No caso de igualdade de puntuación prevalecerá a solicitude de menor renda.